Woord-Skatte Gemyn op Tsumeb: BILLIK EN TOT JOU BESWIL!
Saterdag 01 Julie 2017
- God se gebooie is nie bedoel om ons te benadeel en ons vreugde te beperk nie.
Wonder jy dalk : "Gaan ek die lekkerte van die lewe misloop as ek God se opdragte gehoorsaam? Ek is jonk, miskien moet ek eers uitstel om die Here te begin dien. Sy bevele maak my benoud en hou my vas. Is die lewe wat God vir my wil hê, 'n vervelige, "boring" lewe?"
Dis 'n feit, daar is opstand in baie mense se harte teen God se opdragte of ten minste dan 'n wantroue teenoor God se wette. Daar's ook al hoe meer 'n openlike weerstand teen God se wette... dit wat God beveel ten opsigte van seksualiteit, eerlikheid, die noodsaak van vergifnis vir ander, onderwerping aan gesag... noem maar op! Die wêreld rebelleer al meer teen God se gebooie. Ons hoor : "Ag, God se wette is outyds, dit steel ons pret en plesier!" Ja, een rede vir hierdie minagting van God se opdragte is dat die duiwel ons wysmaak God 'n tiran is wat ons nie lewensvreugde gun nie! Dis trouens die sluwe slenter waarmee hy Adam en Eva in 'n wip gevang het! Satan wil ons laat glo dat God se gebooie en bepalings onbillik, onregverdig en nadelig is.
Dis natuurlik alles 'n groot leuen! Moses gee vir ons in DEUTERONOMIUM 4 :1-10 'n baie belangrike perspektief op God se opdragte. (Hy berei die volk Israel voor vir hulle besitname van die beloofde land.) Dis duidelik : God se opdragte, voorskrifte, gebooie en bepalings vir sy mense is billik en juis tot hulle beswil! "Watter groot nasie se god is so by hom soos die Here ons God by ons is elke keer as ons tot Hom bid? Watter groot nasie se voorskrifte en bepalings is so billik as hierdie wet wat ek vandag vir julle gee?" (7,8) Jy kan dit maar toets. Noem een gebod van God wat onbillik of skadelik is. Noem een opdrag van God wat nadelig is vir die mens. Noem een voorskrif van God wat ten doel het om die mens ongelukkig maak. Daar is nie so iets nie! Die teendeel is waar- dis juis die ongehoorsaamheid aan God se opdragte wat lei tot oneindige hartseer en stukkende lewens! Hoeveel mense wens nou op hierdie oomblik : "Het ek maar na die Here se Woord geluister, dan het my lewe so anders verloop..."
DIE LIEFDEVOLLE VERLOSSER!
Hoe moet ons God se gebooie verstaan? In watter lig moet ons dit beskou? Die groot probleem is dat mense God se wette en opdragte as 'n klomp koue losstaande reëls sien. Asof God sommer net skielik op 'n dag besluit het: "Ouens, ek wil die lewe vir julle moeilik maak, hier is 'n klomp moeilike reëls en ek kan nie wag dat een van julle oortree nie, dan kan ek julle straf." Nee, duisend maal nee! Nou maar waar kom God se gebooie dan vandaan?
Moses verduidelik die konteks van God se gebooie hier in Deuteronomium 4 aan die volk Israel. Hy herinner hulle aan die verlossing uit Egipte. "Omdat die Here julle voorvaders liefgehad het en hulle nageslag uitgekies het, het Hy julle deur sy groot krag in sy teenwoordigheid laat trek uit Egipte uit ..." (37) In effek : "Julle is mense wat God se liefde en verlossing en nabyheid ervaar het. Ons God wat ons verlos het is uniek, onvergelykbaar met enige ander afgod." Die punt is - God se gebooie staan in die konteks van 'n verhouding, 'n liefdes verhouding! God het Israel verlos en bring hulle nou in 'n nuwe land in en gee daarom opdragte en reëls oor hoe om gelukkig in die nuwe land te leef p 'n manier wat aan Hom eer sal bring. Uit liefde verlos Hy mense en vir daardie mense gee Hy uit liefde sy opdragte wat billik is en tot hulle voordeel is. God maak reëls vir die mense wat Hy gered het. Die reëls is daarop gemik om sy eer te bevorder en om elke faset van ons lewe te beskerm. God se reëls en ordes is bedoel om ons lewens, ons huwelike, ons eiendom, ons naam, onsself en ons medemens te beskerm. Breek hierdie reëls dan sien en ervaar ons hoe word lewens, huwelike, eiendom, ja 'n hele samelewing verniel en uiteindelik vernietig! Maak jou oë oop en jy sal dit sien...
Jesus gee ook aan die Nuwe Testamentiese kerk opdragte. Jesus gee sy bevele aan mense wat Hy uit die slawerny van sonde verlos het en weer heel gemaak het. En nou sê Hy vir ons : "As julle heel en gelukkig in my teenwoordigheid wil lewe en my wil eer moet julle my opdragte gehoorsaam."
Anders gestel,God sê : "Nou is julle my kinders, julle was slawe van Sonde en Satan, maar nou is julle my kinders, deel van my gelukkige gesin. Hier is die reëls vir ons huis." God se reëls is nie die reëls van 'n tiran of despoot nie, maar van 'n liefdevolle Vader!
Ons wys ons liefde vir Hom as Vader juis deur sy opdragte uit te voer!
Dit alles is billik en dis nie swaar nie! "Die liefde vir God bestaan dan daarin dat ons sy gebooie gehoorsaam. Sy gebooie is ook nie moeilik om te gehoorsaam nie, want enigeen wat 'n kind van God is, kan die sondige wêreld oorwin. En die oorwinning wat ons oor die wêreld behaal het, is deur ons geloof." (1 Johannes 5:3,4)
[Voel jy eerlik nog steeds dat God se wette en bepalings onbillik en benouend is? Kom ek wees reguit met jou. Die fout is nie by God se wette nie, maar by jou hart. As Hy jou hart verander, sal jy insien dat sy gebooie 'n vreugde is!]
Ek hoop ons gaan met nuwe oë na God se opdragte kyk! Na elkeen van sy opdragte, want elkeen is belangrik as ons Hom wil eer en gehoorsame vreugdevolle kinders van Hom wil wees! En baie belangrik! Dis ons heerlike voorreg en plig om hierdie opdragte van God by ons kinders en kleinkinders in te skerp!
"Pas net op en wees baie versigtig om so lank julle leef, nie hierdie dinge wat julle gesien het, te vergeet of te verontagsaam nie. Julle moet dit alles vir julle kinders en julle kleinkinders inskerp.
Julle moet hulle van dié dag laat leer toe julle by Horebberg gestaan het in die teenwoordigheid van die Here julle God, van dié dag toe Hy vir my gesê het: 'Maak die volk vir My bymekaar dat Ek hulle my gebooie wat hulle moet ken, kan meedeel sodat hulle My kan dien so lank hulle in hierdie land lewe en sodat hulle my gebooie vir hulle kinders kan leer.'" (Deuteronomium 4:9,10)
Kom ons luister na 'n paar van sy opdragte aan sy verloste Nuwe Testamentiese volk, die kerk soos uitgespel in Romeine 13:8-14.
"Julle moet niemand iets verskuldig wees nie, behalwe om mekaar lief te hê. Wie sy medemens liefhet, voer die hele wet van God uit.
Al die gebooie: "Jy mag nie egbreuk pleeg nie, jy mag nie moord pleeg nie, jy mag nie steel nie, jy mag nie begeer nie," of watter ander gebod daar ook al is, word immers in hierdie een gebod saamgevat: "Jy moet jou naaste liefhê soos jouself."
Nee, julle moet lewe soos volgelinge van die Here Jesus Christus en nie voortdurend daarop uit wees om julle sondige begeertes te bevredig nie".
En terloops : BAIE DANKIE AAN ALMAL WAT MEEGEWERK HET OM ONS DANKFEES VAN VERLEDE NAWEEK SO 'N SUKSES TE MAAK!
Ons eie "boemelaars" - Hannie van Wyk en Ria Struwig
Hierdie skoolhoof kan ook pannekoek bak! Petri van Wyk wys sy slag met die pan. Saam met hom is Charlotte du Preez, Jolindie Grobbelaar en Beaty Breytenbach.
Vleiswerk is spanwerk!
Martiens Boshoff bring sy kant.
geplaas deur Johannes de Koning om 15:17
Sleutelwoorde: Dankfees 2017, God se gebooie is billik, God se ordes, God se Vaderliefde, Kinders, Kleinkinders, Seksuele genot, Stukkende mense
Anoniem 02 Julie 2017 07:15
Onthou veral die gebod...."Jy mag nie 'n boklam in sy ma se melk kook nie."
Johannes de Koning 02 Julie 2017 11:36
Ons kry die gebod waarna jy verwys in Deuteronomium 14:21. Ook hierdie gebod was tot Israel se beswil. Dit was blykbaar daarop gemik om hulle te vrywaar van die Kanaänitiese bygeloof wat met so 'n ritueel in verband gebring is. God wil dat ons vry van bygeloof en vrees sal leef sodat ons Hom met vreugde kan dien!